**Mason Will John Greenwood** (s. 1. lokakuuta 2001 Bradford) on englantilainen jalkapalloilija, pelipaikaltaan hyökkääjä. Hän edustaa Espanjan La Ligassa pelaavaa Getafea lainalla Manchester Unitedista.

Seurajoukkueura
---------------

Greenwood pelasi Manchester Unitedin junioreissa ja pääsi pelaamaan edustusjoukkueessa ensimmäisen kerran maaliskuussa 2019. Hän pääsi kevään aikana vaihtopelaajana kentälle kahdessa Valioliigan ja yhdessä Mestarien liigan ottelussa sekä pelasi Valioliigan päätöskierroksen ottelun Cardiff Cityä vastaan kokonaan.

Kaudella 2019–2020 Greenwood pelasi 31 valioliigaottelua, joista avauskokoonpanossa 12 kertaa, ja teki niissä kymmenen maalia: marraskuussa Sheffield Unitedia, joulukuussa Evertonia ja Newcastle Unitedia vastaan, tammikuussa Norwich Cityä, helmikuussa Watfordia, kesäkuussa Brighton & Hove Albionia sekä heinäkuussa kaksi maalia Bournemouthia ja yhden maalin Aston Villaa ja West Ham Unitedia vastaan. Eurooppa-liigan alkulohkossa hän pelasi viisi ottelua ja teki kotikentällä maalin syyskuussa Astanaa ja marraskuussa Partizania vastaan sekä joulukuussa kaksi maalia Alkmaaria vastaan. Eurooppa-liigan pudotuspeleissä hän pelasi neljä ottelua ja teki maalin vierasottelussa LASK:ta vastaan. Kaudella 2020–2021 hän viimeisteli 31 valioliigaottelussa seitsemän maalia. Mestarien liigassa hän pelasi viisi ja Eurooppa-liigassa yhdeksän ottelua ja teki kummassakin kilpailussa yhden maalin. Kaudella 2021–2022 hän pelasi 18 valioliigaottelua, joissa teki viisi maalia, sekä neljä ottelua Mestarien liigassa, jossa teki maalin Atalantaa vastaan.

Greenwood pidätettiin 30. tammikuuta 2022 epäiltynä naisen raiskauksesta ja pahoinpitelystä, minkä seurauksena Greenwood hyllytettiin Manchester Unitedin harjoituksista ja otteluista. Hän on myös menettänyt sponsorisopimuksen Niken kanssa ja hänet on poistettu EA Sportsin *FIFA 23* -pelistä. Hänen oikeudenkäyntinsä oli määrä olla marraskuussa 2023, mutta oikeudenkäynti peruuntui, koska jutun tärkeä todistaja kieltäytyi todistamasta siinä. Manchester United teki jutusta oman sisäisen tutkinnan ja sen tuloksena elokuussa 2023 Greenwoodin kerrottiin lähtevän seurasta. Greenwood siirtyi lainalle Espanjan Getafeen kaudeksi 2023–2024.

Maajoukkueura
-------------

Greenwood on pelannut Englannin alle 17-vuotiaiden maajoukkueessa kuusi, alle 18-vuotiaiden maajoukkueessa viisi ja alle 21-vuotiaiden maajoukkueessa neljä maaottelua ja tehnyt joka ikäluokassa yhden maalin. Hän teki debyyttinsä miesten joukkueessa syyskuussa 2020. Islantia vastaan pelatun ottelun jälkeen hän ja Phil Foden rikkoivat koronasääntöjä kutsuessaan joukkueen hotellille naisseuraa. Pelaajat lähetettiin tämän seurauksena kotimatkalle kesken maajoukkuekomennuksen. Greenwood ei ole tämän jälkeen pelannut maajoukkueessa.

Lähteet
-------

1. 1 2 3 4 5 6  Mason Greenwood Transfermarkt-sivustolla (englanniksi)
2. ↑  Nainen julkaisi verisiä kuvia ja hyytävän ääninauhan – Manchester United -tähti pidätetty epäiltynä raiskauksesta *www.iltalehti.fi*. Viitattu 31.1.2022.
3. ↑  Martin Goillandeau and Wayne Sterling CNN: Man United suspend star Mason Greenwood amid domestic violence accusations *CNN*. Viitattu 31.1.2022.
4. 1 2  Josh Fordham: Manchester United footballer Mason Greenwood given provisional trial date in November 2023 *Talksport.com*. Viitattu 17.12.2022.
5. ↑  Raiskauksesta syytetty Manchester United -tähti vapautui – Todistaja perui lausuntonsa *www.iltalehti.fi*. Viitattu 2.2.2023.
6. ↑  Falkingham, Katie: Mason Greenwood: Manchester United striker will leave club after internal investigation *BBC*.  21.8.2023. Viitattu 3.9.2023. (englanniksi)
7. ↑  Dawson, Rob: Mason Greenwood leaves Man United to join Getafe on loan *ESPN*.  1.9.2023. Viitattu 3.9.2023. (englanniksi)
8. ↑  Man Utd striker Mason Greenwood makes senior England debut *Man Utd*.  5.9.2020. Viitattu 6.10.2020. (englanniksi)
9. ↑  Manchester Cityn ja Manchester Unitedin huippulupaukset rikkoivat koronasääntöjä – ulos Englannin A-maajoukkueesta *suomifutis.com*.  7.9.2020. Viitattu 28.5.2022.